  Туспуктэм: Ижкар администрацилэн пресс-службаез Анжелика Тихонова корреспондент 9-тӥ пӧсьтолэзе Ижкарын Космонавтъёслэн парказы нырысьсэ «Многонациональный свадебный хоровод» фестиваль ортчиз. Ужрадэз Семьялэн, яратонлэн но осконлыклэн нуналзылы тупатӥзы. Со сярысь кар администрацилэн пресс-службаез ивортӥз. Удмуртиын улӥсь калыкъёс – армянъёс, немецъёс, еврейёс, казакъёс, поръёс, бигеръёс, мордваос, удмуртъёс но белорусъёс – вашкала сюан сям-йылолъёсынызы тодматӥзы. Ваньзы ӵош трос йӧслыкъем сюан хоровод кылдытӥзы. Сое бызись нылъёслэн яркыт, аспӧрмосо (самобытный) йӧскалык дӥсьёсынызы пӧрмытскем нылашъёс чебертӥзы. Куноосты но фестивале пыриськисьёсты Удмуртиысь йӧскалык политикая министр Эдуард Петров ӟечкылаз. « Семья, яратон но осконлык – со адямилэсь бадӟым шудзэ кылдытӥсь куинь люкетъёс. Нош элькунысьтымы лулчеберетъя йӧскалык огазеяськонъёс – одӥг интыын улӥсь бадӟым но эшлыко трос йӧслыкъем семьяез кылдытӥсь люкетъёс. Нырысетӥ фестивальмы сое туж умой возьматэ » Эдуард Петров, Удмуртиысь йӧскалык политикая министр Сюан фестивальын 40 арлэсь кема ӵош улэм йӧскалык семьяосты ӟечкылазы. Соос борды ӵапак та нуналэ сюан шудӥсь егитъёс итӥськизы. Соос Калыкъёслэн эшъяськон юртазы сӥё-дано гожтӥськемзы бере вуизы. Мӧйыос егитъёслы сӥзёнъёссэс веразы но юн семья кусыпъёслэсь секретъёссэ шараязы. Нош егитъёс парке писпуос мерттӥзы. « Оском, соос будозы но аръёс ортчемъя юнмалозы гинэ, та яратӥсь кузъёслэн семья улонзы сямен ик » Эдуард Петров, Удмуртиысь йӧскалык политикая министр Фестивале пыриськись калыкъёс сюан сямъёсынызы тодматӥзы. Тунсыко, яркыт номеръёс пыр бызись нылэз дасямзэ возьматӥзы, веразы, мар солы сюан дорозь карыны уг яра, кызьы куно ӧтё но мар кузьмало. Сюан сямъёсын тодматскем сяна, люкаськемъёс йӧскалык сиён-юонъёсын, чаен но йӧскалык юонъёсын кунояськыны быгатӥзы.  «Многонациональный свадебный хоровод» ӵектосэз Калыкъёслэн эшъяськон юртысьтызы методист Ирина Стерхова дасяз. Кемалась ӧвӧл ӵектосэз Азьмуртлэн лулчеберет кичӧлтонъёсъя фондысьтыз грант утӥз. Тодэ вайытом, 8-тӥ пӧсьтолэзе Ижкарын 25 арлэсь кема ӵош улэм 20 семьяосты «За любовь и верность» медальёсын пусйизы. Нош Пичи Пургаын дун-чылкыт Пётр но Феврония Муромскийёслы сӥзем синпелет усьтӥзы.  Тегъёс: Ижкар йӧслыкъёс фестиваль Мерлык Лулчеберет йӧскалыкполитика  